Informácia o priebehu a výsledkoch pracovnej návštevy podpredsedníčky vlády Slovenskej republiky pre európsku integráciu Márie Kadlečíkovej v Bruseli  na pravidelnom Ročnom stretnutí partnerov ISPA v dňoch 28. – 29. januára 2002 

	Podpredsedníčka  vlády SR pre európsku integráciu Mária Kadlečíková sa v dňoch 28. – 29. januára 2002 zúčastnila zahraničnej pracovnej cesty v Bruseli na pravidelnom Ročnom stretnutí partnerov ISPA. 

Účelom jej cesty bola účasť na pravidelnom Ročnom stretnutí ISPA partnerov z kandidátskych krajín a rokovania s pracovníkmi  ISPA v Európskej komisii. Prvý deň sa konalo plenárne zasadnutie s prednáškami a diskusiou za okrúhlym stolom. Druhý deň, ktorého sa zúčastnili len členovia sprievodu podpredsedníčky vlády SR, bol venovaný bilaterálnym rokovaniam jednotlivých národných delegácií so zástupcami ISPA  v Európskej komisii.

	Predmetom Ročného stretnutia ISPA partnerov boli otázky implementácie a programovania počas dvoch rokov existencie ISPA, zavedenie efektívneho systému pre finančný manažment a kontrolu v ISPA. Časť stretnutia bola venovaná prezentácii revidovanej verzie ISPA manuálu. Stretnutie bolo venované nasledovným témam:

-	financovanie a spolufinancovanie – spolupráca s EIB  a EBOR

-	programovanie ISPA – zásoba projektov pre Kohézny fond

-	Národné stratégie ISPA  v sektore dopravy

-	finančný manažment a kontrola – priebežné výsledky auditu v kandidátskych krajinách 
-	partnerstvo pri implementácii ISPA

Na stretnutí bolo zdôraznené, že všetky kandidátske krajiny majú dobré výsledky
v programovaní dopravných projektov ISPA. Rovnako je tomu aj v Slovenskej republike. Výraznejším nedostatkom je skutočnosť, že spolufinancovanie dopravných projektov ISPA zo štátneho rozpočtu nie je trvalo udržateľné. Riešením sú finančné nástroje bankového sektora, hlavne Európskej investičnej banky a Európskej banky pre obnovu a rozvoj. Pre projekty ISPA v životnom prostredí bolo odporúčané zamerať sa najmä na využívanie koncesného obstarávania (financovanie/spolufinancovanie a prevádzka verejnoprospešných  stavieb zo súkromných finančných prostriedkov).  Nedostatky boli identifikované pri príprave projektov a ich implementácii v sektore životné prostredie. Výsledkom tejto nerovnováhy je najmä fakt, že pri zásade financovania ISPA projektov zo zdrojov Európskej únie  musí byť implementovaných 50 % fondov do projektov životného prostredia. Ak táto zásada bude trvale narušená môže Európska komisia pozastaviť financovanie dopravnej infraštruktúry dovtedy, kým sa situácia nezlepší.

	V priebehu bilaterálnych rokovaní podpredsedníčky vlády SR pre Európsku integráciu Márie Kadlečíkovej s  J. M. Seylerom, riaditeľom útvaru GR Európskej komisie ISPA juh a C. Rasmussenom, pracovníkom GR Európskej komisie  pre regionálnu politiku zodpovedným za Slovensko, boli prerokované otázky týkajúce sa prejednávania námietok proti postupu obstarávateľov pri výbere zhotoviteľov v rámci ISPA projektov, ako aj požiadavka dôsledného dodržovania pravidiel obstarávania implementačnými agentúrami. Na týchto rokovaniach sa zúčastnil aj Dieter Thiel chargé d´affaires Delegácie Európskej komisie v Bratislave a finančný manažér Delegácie pán Jochen Schult. S cieľom zlepšiť situáciu pri príprave projektov ISPA v sektore životné prostredie, pozvala Mária Kadlečíková J. M. Seylera na jednodňovú pracovnú návštevu na Slovensko. Pozvanie bolo prijaté.

	Dňa 30. januára 2002  v dopoludňajších hodinách sa uskutočnilo bilaterálne pracovné stretnutie sprievodu podpredsedníčky vlády SR pre Európsku integráciu Márie Kadlečíkovej s J. M. Seylerom a C. Rasmussenom k špecifickým otázkam implementácie ISPA v Slovenskej republike. Pozornosť bola venovaná najmä otázkam implementácie ISPA  v sektore životného prostredia. Na stretnutí sa zúčastnili predstavitelia Ministerstva životného prostredia SR, Ministerstva dopravy, pôšt a telekomunikácií SR, Ministerstva financií SR a Misie SR pri Európskych spoločenstvách. Počas rokovaní bolo odovzdaných 19 indikatívnych projektov životného prostredia a predbežne boli identifikované projekty, ktoré budú zaradené do aktívneho programovania v roku 2002. 

	Zástupcovia Európskej komisie žiadali podrobnejšie vysvetlenie na otázky týkajúce sa hlavne výstavby čistiarní odpadových vôd. Otázky sa predovšetkým týkali presnej deklarácie vlastníckych vzťahov a zmluvných vzťahov prevádzky, procesu transformácie vodární a kanalizácií, liberalizácie vodného a stočného. Slovenská strana pri tejto príležitosti požiadala o technickú asistenciu pri vyjasnení tých problémových okruhov, ktoré sa týkajú ISPA projektov v životnom prostredí, pre ktoré už boli podpísané finančné memorandá, ako aj o pomoc pre projekty identifikované pre aktívne programovanie v roku 2002.

	J. M. Seyler informoval o termínoch troch pracovných stretnutí Riadiaceho výboru ISPA  a zdôraznil, že pokiaľ SR má záujem využiť prostriedky vyčlenené pre Slovenskú republiku,  je potrebné na stretnutie Riadiaceho výboru ISPA v máji 2002 predložiť dobre pripravené a s Európskou komisiou odkonzultované projekty.

Záver:

Pracovná návšteva podpredsedníčky vlády SR pre európsku integráciu Márie Kadlečíkovej  v Bruseli vyústila do nasledovných záverov:

-	v najkratšej dobe bude implementovaná nová verzia manuálu ISPA  na rezorte Ministerstva dopravy pôšt a telekomunikácií SR a Ministerstva životného prostredia SR
-	budú prijaté opatrenia, ktorými sa odstránia nedostatky v kvalite programovania a spolufinancovania projektov ISPA – životné prostredie, a tým sa zabezpečí kvalita programovania
-	Európska komisia upravila vzťahy s EIB a EBOR technickou dohodou a zmenou Smernice ISPA 1267/99, čím zosúladila pravidlá verejného obstarávania EÚ a oboch spomínaných bankových inštitúcií. Zo strany EK neexistujú žiadne prekážky pre schvaľovanie projektov spolufinancovaných uvedenými bankovými inštitúciami.
-	Európska komisia vyzvala kandidátske krajiny k príprave dostatočnej zásoby projektov, ktoré budú v období po vstupe financované z Kohézneho fondu. Pre prípravu zásobníka environmentálnych investičných projektov EK vyzvala kandidátske krajiny na využitie ISPA.
-	Na stretnutí bola konštatovaná nízka úroveň kontrahovania prostriedkov vyčlenených pre projekty ISPA v rokoch 2000 a 2001 (10% zo 4 mld eur grantov). EK očakáva v tomto roku výrazné zvýšenie kontrahovania a konsolidáciu implementačných štruktúr. EK kladie dôraz na striktné rešpektovanie pravidiel verejného obstarávania a finančného manažmentu.
-	EK takisto upozornila na možnosť prehodnotenia (zrušenia) záväzku –prísľubu spolufinancovania v zmysle článku 8 (2) Smernice o ISPA 1267/99 v prípade nezačatia prác do dvoch rokov od podpisu finančného memoranda EK. Toto sa však môže stať až po upozornení kandidátskej krajiny EK v náležitom časovom predstihu (príloha III finančného memoranda). 

Priebeh rokovaní potvrdil, že na oboch stranách je záujem o otvorený a partnerský dialóg vo všetkých oblastiach spoločného záujmu.